(Finnmark Dagblad) Ved Giemasfjell i bygda Austertana i Tana kommune ligger et av verdens aller største kvartsittbrudd.

- Vi har ikke pleid å si det høyt før, men vi er det, smiler personalleder Tove Brandtzæg Utsi og HMS- og kvalitetleder Radmila Grujic, nesten litt beskjedent inne i det lille administrasjonsbygget ved foten av fjellet.

Dette skriver nord24.no.

- Vi gjør det veldig bra

Elkem Tana AS er ikke av de bedriftene i Nord-Norge som roper, til tross for at de er blant de som kanskje har mest å fortelle.

- Vi gjør det veldig bra. Og vi er veldig stolte over arbeidsplassen vår, men vi er trygge der vi står og er ikke av de som trenger rope høyest, fortsetter de to lederne – og slenger på seg kjeledresser, hjelm og vernesko for å vise fram stolthetene; fjellet og knuseverket.

De to kvinnene utgjør en sentral del av ledelsen ved kvartsittbruddet, en bedrift som traust og stille tar ut en million tonn kvartsitt årlig - med sine 20 ansatte som styrer bruddet og knuseverket.

Forsyner til Salten, Finnfjord og Rana

- Vi kan ikke velge og vrake i arbeidskraft. Og alle folk hos oss må gjøre mange ulike oppgaver, forteller de.

Selve sprengningen og uttaket av massene er det underleverandør Leonhard Nilsen & Sønner (LNS) som gjør for Elkem Tana – LNS har 18 personer i sin stab ved bruddet.

Mellom tre og fem ganger i uka anløper det svære 6000-tonnere til kaia under bruddet for å hente kvartsitt. Elkem Tana er det bruddet som sikrer eieren Elkem deres behov for kvartsitt av god kvalitet, både på Island og på Vestlandet. I tillegg er bruddet viktigste leverandør av kvartsitt til nordnorske hjørnesteinsbedrifter som Finnfjord Smelteverk, Rana Metall, Elkem Salten. På kundelisten står også LKAB i Kiruna.

Datachips

- Våre kunder bearbeider kvartsitten til andre produkter. Blant annet er det slik av alle chips i verdens datamaskiner, så kan en være sikker på at mellom 60-70 prosent har utspring i Elkem Tana, sier HMS-lederen og personallederen.

Av det knuste masseuttaket fra Giemasfjellet går 800.000 tonn kvartsitt rett om bord på båtene. Resten er biprodukt som kalles subb, og kjøres tilbare til fjellet. «Subb’en» ble tidligere kaldt for «vrak» – men det kan det snart bli slutt på.

- «Subben» kan bli gull, gliser Radmila Grujic og Tove Brandtzæg Utsi.

Elkem Tana har et prosjekt gående mot potensielle kjøpere til biproduktet, som til nå har manglet marked. Går prosjektet i boks, vil Elkem Tana bli enda mer lønnsom.

Gode tall

- Det er ingen ting å si på tallene i dag. Elkem Tana AS sine regnskapstall i Brønnøysundregisteret er for et lite glansbilde å regne. Administrerende direktør Rune Martinussen rapporterte en omsetning på 119 millioner kroner i 2013. Resultatet før skatt endte på 45 millioner kroner. Egenkapitalandelen er på over 36 prosent.

Selskapet er heleid av Elkem, som er blant verdens ledende selskaper innenfor produksjon av metallprodukter og materialer. Konsernet omsetter for 7,9 milliarder kroner, har 2100 ansatte, produksjonsanlegg i Europa, Nord-Amerika, Sør-Amerika og Asia og et omfattende nett av salgskontorer og agenter i de viktigste markedene. Elkem er nå eid av China National Bluestar.

- At Elkem Tana for tre år siden ble kinesisk eid, merker vi egentlig ikke så mye til lokalt her i Austertana, sier Utsi.

De styrer seg i stor grad selv – så lenge de leverer.

- Handler om kvalitet

På spiserommet ved Elkem Tana snakker en om kvalitet på kvarts og kvartsitt som andre diskuterer årgangsvin – hvor smak er byttet ut med det er kjemiske sammensetninger, størrelse, termisk styrke, innehold av jernoksid, titan og aluminium, silisiumdioksid.

I laboratoriet rett innenfor resepsjonen er lableder Kim Kjølås i sitt rette element. Prøver fra de ulike utskipede leveransene analyseres og får sin innholdsfortegnelse.

- Om vi ikke vet hva vi produserer, så kan vi nesten ikke skipe det ut heller, sier han tørt.

De aller fleste gangene er kvaliteten på Gamasfjellkvartsitten i en klasse for seg.

- Kvaliteten er vårt store fortrinn. Vi tenker kvalitet hele tiden, og får svært gode tilbakemeldinger fra våre kunder, sier Grujic og Utsi.

Begge kom til Austertana for årevis siden fra andre deler av landet – men har trivdes så godt at de har blitt. Radmila har pendlet i fire år fra Arendal – hun bor i en av Elkem sine boliger store deler av året. Tove kom for 30 år siden for å jobbe ett år. Men giftet seg i Austertana og ble. De liker miljøet – de liker variasjonen i jobben og ikke minst humoren.

Humor og HMS

Gode HMS-rutiner og mye humor er sentrale elementer ved driften av Elkem Tana. En drift som har framtiden foran seg. De siste kartleggingene viser at fjellet inneholder kvartsittforekomster nok til produksjon i 25-30 år med et årlig uttak på èn million tonn kvartsitt.

- Dette er en kjempearbeidsplass, sier den sist ansatte ved Elkem Tana AS: operatør Vidar Remso.

- Og arbeidsmoralen skal en ikke si noe på – folk slåss nesten om å jobbe mest mulig, legger han til.

FAKTA: Austertana ligger i Tana kommune i Finnmark er en bygd med ca. 350 innbyggere som ligger på 70,33 grader nordlig lengde og 28,5 grader østlig bredde. Bygden har store forekomster av kvarts i bergarten kvartsitt. Gamasfjellkvartsitten er en sandstein som ble avsatt i sandbanker utenfor kysten for 800-900 millioner år siden.